Da Forbrændingen i Albertslund sidste år annoncerede, at de i 2019 udelukkende ville booke orkestre med kvinder i front, blev det hårdt kritiseret af flere borgerlige politikere. Men nu har spillestedet fået en dispensation fra Kulturministeriet, som alligevel gør det muligt at fuldføre projektet »Kvinder i Centrum«.

Det fremgår af et brev, som kulturminister Mette Bock har sendt til Forbrændingens advokater.

»Det er fedt at have fået blåstemplingen fra ministeriet. Nu skal vi i gang med det, det virkelig handler om. Det giver noget ballast til den fortsatte snak om emnet og noget rum til at fokusere på alle de gode koncerter, vi har på plakaten,« siger Jeppe Skjold, der er kunstnerisk leder på Forbrændingen.

I sin gennemgang af sagen har Kulturministeriet lagt vægt på en særlig paragraf i ligestillingsloven, som gør det muligt at dispensere fra princippet om ligebehandling – hvis det vel at mærke sker for at »forebygge eller opveje forskelsbehandling på grund af køn«. Det er Kulturministeriets vurdering, at Forbrændingens formål med »Kvinder i Centrum« netop har været at fremme den generelle ligestilling ved at »bidrage til, at flere kvindelige artister bliver booket«, som det hedder i afgørelsen. Det har desuden spillet ind, at initiativet er afgrænset til et år, og dermed ikke har karakter af en permanent bookingpolitik.

Da sagen om Forbrændingen rullede i november sidste år, var flere borgerlige politikere stærkt kritiske over for det kontroversielle initiativ. Blandt andet kaldte Dansk Folkepartis kulturordfører Alex Ahrendtsen beslutningen for »et brud på ligestillingsloven«.

Alex Ahrendtsen er da heller ikke tilfreds med kulturministerens beslutning, som han kalder for »politisk korrekt«.

»Det er jo tale om et brud på ligestillingsloven, som hun så bare vælger at dispensere fra. Og det har jeg det dårligt med. Man ville jo heller aldrig tillade, hvis et spillested besluttede, at de fremover kun ville hyre kristne musikere. Hvorfor så gøre det her?« siger han.